ढुल्लू महतो पर कार्रवाई का हौसला दिखाएं सीएम : जलेश्वर
कहा : प्रदेश में करेंगे पूर्ण शराबबंदी की मांग
भास्करन्यूज|कतरास
विश्वमहिला दिवस के अवसर पर शनिवार को केंद्रीय नेतृत्व के निर्देश पर जदयू द्वारा प्रदेश के सभी मुख्यालयों पर धरना-प्रदर्शन किया जाएगा। इस दौरान पूर्ण नशाबंदी की मांग की जाएगी। उक्त बातें जदयू के प्रदेश अध्यक्ष सह पूर्व मंत्री जलेश्वर महतो ने गुरुवार को जदयू नेता कुलदीप ठाकुर के आवासीय कार्यालय में पत्रकारों से कहीं। महतो ने रघुवर सरकार द्वारा शराबबंदी किए जाने की बात की सराहना करते हुए कहा कि देर से ही सही रघुवर सरकार ने अच्छी बात कही है। महतो ने चुटकी लेते हुए कहा कि मुख्यमंत्री रघुवर दास बिहार की तर्ज पर सही कम से कम गुजरात की तर्ज पर ही प्रदेश में पूर्ण शराबबंदी लागू करने का काम करें। मुख्यमंत्री द्वारा बार-बार भ्रष्ट मुखियाओं के खिलाफ कार्रवाई की बात पर महतो ने कहा कि यह पहल उनकी अच्छी है, लेकिन छोटी मछली को पकड़ने से भ्रष्टाचार का खात्मा नहीं होगा। बल्कि बाघमारा विधायक ढुल्लू महतो जैसे भ्रष्टाचार में आकंठ तक डूबे हुए विधायक के खिलाफ भी कार्रवाई की बात करें। मुख्यमंत्री यदि प्रदेश को भ्रष्टाचार से मुक्त करना चाहते हैं तो पहले बाघमारा विधायक के खिलाफ कार्रवाई करने का हौसला दिखाएं। उन्होंने कहा कि बार-बार मुखियाओं को हटाने की बात करते हैं, तो उन्हें पता होना चाहिए कि मुखिया मनोनीत नहीं बल्कि जनता ने चुनकर उन्हें मुखिया बनाया है। फिर उसे हटाने की बात उनके मुंह से शोभा नहीं देती है।
जदयू के प्रदेश अध्यक्ष जलेश्वर महतो।
hin_Deva hin_Deva mai_Deva hin_Deva bho_Deva